CELEX: 62011CN0608
Language: el
Date: 2011-11-25 00:00:00
Title: Υπόθεση C-608/11 P: Αναίρεση που άσκησε στις 25 Νοεμβρίου 2011 το Land Wien κατά της διατάξεως που εξέδωσε το Γενικό Δικαστήριο (έκτο τμήμα) στις 20 Σεπτεμβριου 2011 στην υπόθεση T-267/10, Land Wien κατά Επιτροπής

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/43
            
         
      Αναίρεση που άσκησε στις 25 Νοεμβρίου 2011 το Land Wien κατά της διατάξεως που εξέδωσε το Γενικό Δικαστήριο (έκτο τμήμα) στις 20 Σεπτεμβριου 2011 στην υπόθεση T-267/10, Land Wien κατά Επιτροπής
      (Υπόθεση C-608/11 P)
      (2012/C 25/80)
      Γλώσσα διαδικασίας: η γερμανική
      
         Διάδικοι
      
      
         Αναιρεσείον: Land Wien (εκπρόσωπος: W.-G. Schärf, Rechtsanwalt)
      
         Αντίδικος κατ’ αναίρεση: Ευρωπαϊκή Επιτροπή
      
         Αιτήματα του αναιρεσείοντος
      
      Το αναιρεσείον ζητεί από το Δικαστήριο της Ευρωπαϊκής Ένωσης
      να μεταρρυθμίσει τη διάταξη του Γενικού Δικαστηρίου της Ευρωπαϊκής Ένωσης (έκτο τμήμα) της 20ής Σεπτεμβρίου 2011 στην υπόθεση T-267/10 και να δεχτεί πλήρως τα αιτήματα της πρωτόδικης προσφυγής, καθώς και να καταδικάσει την Ευρωπαϊκή Επιτροπή στα δικαστικά έξοδα αμφότερων των βαθμών δικαιοδοσίας.
      
         Λόγοι αναιρέσεως και κύρια επιχειρήματα
      
      Η αίτηση αναίρεσης έχει υποβληθεί κατά της διάταξης του Γενικού Δικαστηρίου της 20ής Σεπτεμβρίου 2011, με την οποία το Γενικό Δικαστήριο απέρριψε την προσφυγή του προσφεύγοντος και νυν αναιρεσείοντος, το οποίο ζητούσε κυρίως αφενός την ακύρωση της απόφασης της Επιτροπής της 25ης Μαρτίου 2010 να θέσει στο αρχείο την καταγγελία του νυν αναιρεσείοντος σχετικά με το σχέδιο επέκτασης των μονάδων 3 και 4 του πυρηνικού σταθμού του Mochovce (Σλοβακική Δημοκρατία) και αφετέρου τη διαπίστωση της παράλειψης της Επιτροπής, κατά την έννοια του άρθρου 265 ΣΛΕΕ, διότι, κατά παράβαση του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (1), δεν είχαν διαβιβαστεί στο νυν αναιρεσείον όλα τα σχετικά με το σχέδιο αυτό έγγραφα που είχε ζητήσει.
      Κατά τα αναιρεσείον, το Γενικό Δικαστήριο παραβίασε τη Συνθήκη Ευρατόμ, διότι δεν την ερμήνευσε υπό το φως της Συνθήκης της Λισσαβώνας. Το Γενικό Δικαστήριο δεν έλαβε υπόψη το γεγονός ότι το δικαίωμα πρόσβασης στα έγγραφα, το οποίο προβλέπεται στο άρθρο 42 του Χάρτη των Θεμελιωδών Δικαιωμάτων, έχει αναχθεί, με τη Συνθήκη της Λισσαβώνας, σε δικαίωμα το οποίο μπορεί να προβάλλεται ενώπιον των δικαστηρίων και επί του οποίου μπορεί να στηριχθεί το αναιρεσείον για να λάβει από την Επιτροπή όλα τα στοιχεία που της έχουν δοθεί σε σχέση με την επέκταση του πυρηνικού σταθμού του Mochovce.
      Αντίθετα από ό,τι δέχτηκε το Γενικό Δικαστήριο, το έγγραφο που απέστειλε η Επιτροπή σε απάντηση του αιτήματος του προσφεύγοντος και νυν αναιρεσείοντος συνιστά απόφαση κατά της οποίας μπορεί να ασκηθεί προσφυγή κατά το άρθρο 263 ΣΛΕΕ. Αυτό συνάγεται από την πάγια νομολογία του Δικαστηρίου, και ειιδκότερα από την απόφασή του της 11ης Νοεμβρίου 1981 στην υπόθεση 60/81, IBM.
      
         (1)  ΕΕ L 145, σ. 43.